
FÜGGETLEN KÖNYVVIZSGÁLÓI JELENTÉS

a Martfű Város Önkormányzat Képviselő-testülete részére 

a Martfű Város Önkormányzat 2012. évi költségvetéséről szóló rendelettervezet vizsgálatáról

Elvégeztük Martfű Város Önkormányzata 2012. évi költségvetési rendelettervezetének vizsgálatát - amelyben a bevételek és a kiadások tervezett összege egyezően 1.462.225 eFt. A költségvetés előterjesztése az Önkormányzat polgármesterének feladatkörébe, a költségvetési rendelettervezet elfogadása a Képviselő-testület hatáskörébe tartozik.

A könyvvizsgálat feladata a költségvetési rendelettervezet véleményezésére terjed ki.

A könyvvizsgálat alapvető célja annak megállapítása volt, hogy

· a költségvetés és a rendelettervezet összhangban van-e a költségvetés összeállítására vonatkozó hatályos jogszabályi előírásokkal, valamint megfelel-e a költségvetési koncepció megtárgyalása során hozott 144/2011. (XI.24.) sz. közgyűlési határozatának;

· a költségvetési előirányzatok számítását valós adatokból kiindulva, pontosan végezték-e el; 

· a rendelettervezet szerkezete, tartalma és részletezettsége megfelelő-e;

· a költségvetés tervezésekor az előírt egyeztetési fázisokat betartották-e;

· az adósságot keletkeztető kötelezettségvállalások és a tervezett hiány nem veszélyeztetik-e az Önkormányzat költségvetésének egyensúlyát.

A könyvvizsgálatot a magyar Nemzeti Könyvvizsgálati Standardok alapján, valamint a költségvetési rendelettervezet összeállítására vonatkozó jogszabályi előírásokra figyelemmel hajtottuk végre. Mindezek értelmében az éves költségvetés véleményezése során meg kell győződnünk arról, hogy az éves költségvetési rendelettervezet nem tartalmaz-e jogszabállyal ellentétes rendelkezéseket, kiadási és bevételi előirányzatai biztosítják-e a költségvetés egyensúlyát. A könyvvizsgálat magába foglalta a tervezett előirányzatokat megalapozó számítások vizsgálatát, valamint az éves költségvetés átfogó bemutatásának értékelését. Meggyőződésünk, hogy munkánk megfelelő alapot nyújtott a könyvvizsgálói véleményünk kialakításához.

Megállapításaink a következők:

1) Az államháztartásról szóló 2011. évi CXCV. törvény (továbbiakban: Áht.) 23. § (1) bekezdésének felhatalmazása alapján, az Alaptörvény 32. cikk (1) bekezdés f.) pontjában, a helyi önkormányzatokról szóló 1990. évi LXV. törvény (továbbiakban: Ötv.) 91. §-ban meghatározott feladatkörében eljárva az Ötv. 92. §. (13) bekezdés a.) pontja, illetve az Ötv. 92/C. § (2) bekezdését is figyelembe véve alkotta meg a város a rendelettervezetét, tekintettel az 1992. évi XXXIII. törvény 6.§. (3) bekezdésében foglaltakra is.
2) A rendelettervezet a 2011. évi CXCV törvény, a 368/2011. (XII.31.) Kormányrendelet előírásai és a 144/2011. (XI.24.) számú közgyűlési határozatban foglaltak alapján készült el.

3) Az önkormányzat működési bevételeinek főösszege 1.341.115 eFt. Ebből intézményi működési bevétel 242.916 eFt. A sajátos működési bevételek összege 519.195 Ft, ebből helyi adóbevétel 460.000 eFt, gépjármű adó és termőföld bérbeadásából származó jövedelem 35.020 eFt, bírságok és pótlékok összege pedig 24.175 eFt.

A költségvetési támogatások és átengedett bevételek összege 497.657 eFt, mely 326.912 eFt normatív állami hozzájárulásból, 28.205 eFt illetve 77.420 eFt kiegészítő közoktatási és szociális támogatásból valamint 65.120 eFt átengedett központi adókból tevődik össze.

Támogatás értékű működési bevételek 81.347 eFt összegben lettek megtervezve, ebből közfoglalkoztatásra és prémium éves foglalkoztatásra tervezett összeg 51.393 eFt. 
A felhalmozási célú bevételek főösszege 37.343 eFt, mely 6.000 eFt támogatási kölcsön megtérülést, 10.500 eFt felhalmozási célra átvett pénzeszközt, 16.743 eFt felhalmozási célú közvetített szolgáltatást, illetve 4.100 eFt felhalmozási és tőkejellegű bevételt tartalmaz, melyből 2.000 eFt a bérlakások értékesítésének törlesztő részlete illetve 2.000 eFt vállalkozásoktól átvett pénzeszköz.

A működési kiadások 1.331.733 eFt összegben lettek megtervezve, így a működési többletbevétel összege 9.382 eFt, mely a felhalmozási célú hiány 93.149 eFtos összegét 83.767 eFt-ra módosítja. A hiányt belső finanszírozással a 2011. évi pénzmaradvány felhasználásával oldja meg az 
önkormányzat. Mivel külső finanszírozásra a tervezet alapján nincs szüksége az önkormányzatnak, így csak az esetleges likviditási problémák áthidalásához lehet szükség a már megkötött rulírozó hitelkeretre.
A működési kiadások az előző évhez viszonyítottan 48.108 eFt csökkenést mutatnak. Ebből a személyi juttatások és járulékaik 44.850 eFt-tal növekedtek, a dologi kiadásokra tervezett összeg 579 eFt-tal, a társadalmi és szociálpolitikai juttatások összege 22.240 eFt-tal, illetve a tervezett tartalékok összege 71.648 eFt-tal csökkent. A pénzeszköz átadás, és ellátottak pénzbeli juttatásai 1.509 eFt-tal növekedtek.
A felhalmozási kiadások a bázishoz viszonyítottan szintén 68.482 eFt-os csökkenést mutatnak. Jelentős a csökkenés a beruházási kiadásoknál (27.479 eFt) és pénzeszköz átadásoknál (32.652 eFt). A felújítási és felhalmozási kiadás együttes csökkenése 8.351 eFt.

A rendelettervezet a kiadások tervezésénél figyelembe vette a költségvetési, a stabilitási és az államháztartási törvényt és annak végrehajtásáról szóló kormányrendeletet.

4)
A 2012. évi költségvetés valós adatokat tartalmaz, szerkezete, tartalma megfelel a jogszabályokban előírtaknak. A költségvetésben a működési és fejlesztési bevételeket és kiadásokat tételesen, az intézményi és önkormányzati alapadatokból kiinduló, a működési és fejlesztési lehetőségeket, a működési feltételekben bekövetkező várható változásokat, valamint a Városi Önkormányzat vállalt kötelezettségeit számba vevő, több évre szóló pénzügyi kihatásokat is mérlegelő számítások alapján állították be. 

5)
Az intézményekkel a saját költségvetésük egyeztetése megtörtént, melyről írásos anyag készült. Az intézményi költségvetési tervjavaslatok összeállításánál törekedtek az alapellátás működtetésének és színvonalának megőrzésére.
A rendelettervezetben meghatározott feladatok, korlátok maradéktalan betartása esetén 2012. évben Martfű Város Önkormányzatának és intézményeinek működőképessége, fizetőképessége megőrizhető, hiszen a város azon kevés önkormányzatok egyike, amely nem rendelkezik hitel állománnyal, és kiadásainak finanszírozásához csak abban az esetben kell likviditási célú hitelt bevonni, amennyiben a pályázatból megvalósuló beruházások utólagos finanszírozása miatt szükség lesz erre.
Könyvvizsgálói vélemény:

Véleményünk szerint a Martfű Város Önkormányzat 2012. évi költségvetési rendelettervezetének előterjesztése a vonatkozó előírásoknak megfelelően történt, tartalma összhangban van a jogszabályi követelményekkel. Nem jutott tudomásunkra olyan lényeges információ, mely a bevételi és kiadási előirányzat megalapozottságát érintené.

A könyvvizsgálat megítélése szerint a rendelettervezet rendeletalkotásra alkalmas.

Szolnok, 2012. február 08.

